Diari Oficial de la Generalitat Valenciana


Sumari del DOGV 280, del 22-08-1985 (1985/804853)

ORDRE de 23 de juliol de 1985, de la Conselleria de Cultura, Educació i Ciència sobre la incorporació de l'ensenyament de valencià a COU.
-----------------------------------------------------------------------------------------------------------------------------------------

### Dades del document

Número de DOGV
:   280

Data del DOGV
:   22-08-1985

Secció del DOGV
:   ALTRES DISPOSICIONS

Número del document
:   1985/804853


Data del document
:   23-07-1985

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 23 de juliol de 1985, de la Conselleria de Cultura, Educació i Ciència, sobre la incorporació de l'ensenyament del valencià a COU.  
La Llei de les Corts Valencianes 4/1983 d'ús i Ensenyament del Valencià, promulga en l'article 18.3 que "el valencià i el, castellà són llengües obligatòries als Plans d'Ensenyament dels nivells no universitaris", tret de l'excepció feta en el punt "u", que fa referència a la incorporació de l'assignatura als territoris castellanoparlants i a la seua temporalització.  
D'altra banda, el Decret 79/1984, de 30 de juliol, del Consell de la Generalitat Valenciana, sobre l'aplicació de la Llei 4/1983 en l'àmbit de l'ensenyament no universitari de la Comunitat Valenciana prescriu en l'article 1.r, i que "el valencià i el castellà seran ensenyats obligatòriament en tots els nivells, modalitats i graus de l'ensenyament no universitari, en tots els Centres Públics o privats d'acord amb els programes, orientacions i horaris establerts o que s'hi establesquen per a cadascun dels graus, modalitats o nivells educatius. Més endavant en el punt 3 del mateix article 1.1 modificat pel Decret 107/1984 d'1 d'octubre de la Generalitat Valenciana, es diu: "No es consideraran finalitzats els estudis de qualsevol nivell educatiu no universitari als alumnes que, tot i haver començat els estudis que els integren després de la publicació de la Llei esmentada, no justifiquen en acabar-los tenir un coneixement suficient de les dues llengües oficials de la Comunitat Valenciana".  
La justificació del coneixement del Valencià no serà exigida a aquells alumnes a què fa referència l'article 3 d'aquest Decret.  
Per tal de regular, posteriorment, la implantació del Valencià a l'àmbit de l'ensenyament no universitari de la Comunitat Valenciana, la Conselleria de Cultura, Educació i Ciència, va promulgar l'Ordre d'1 de setembre de 1984, en la qual no es tractava la incorporació del Valencià en el nivell educatiu de COU als territoris de predomini lingüístic valencià.  
La incorporació del Valencià al Batxillerat es va produir el curso 1982-83 als Centres Públics i als Centres privats gradualment a partir del curs 1983-84, que es va introduir en primer, el curs següent en segon i, finalment el curs 1985-86 en tercer. Per aquesta situació, si bé els alumnes que cursen COU en Centres Públics el curs 1985-86 ja hauran estudiat l'assignatura de Valencià en els tres cursos de BUP, no serà així en els que hagen cursat BUP en els Centres privats, els quals no comptaven amb l'assignatura de Valencià als seus plans d'estudis en cap del cursos del BUP.  
Dins dels criteris de progressivitat en la implantació de l'ensenyament del Valencià en la normativa legal, i per tal d'ajustar el ritme encetat en l'ensenyament públic i l'ensenyament privat, es preveu la implantació del valencià a COU, amb caràcter generalitzat, per al curs 1986-87, en el qual tots els alumnes que hi accediran ja hauran cursat l'assignatura de valencià als tres cursos de Batxillerat.  
Tot i amb això al llarg del curs 1985-86 l'assignatura de Valencià podia formar part dels plans d'estudis de COU a determinats Centres, tal com ja va ocórrer el curs 1984-85 a 13 Instituts de Batxillerat que ho havien sol·licitat reglamentàriament.  
Es per regular aquesta matèria que,  
ORDENE:  
1. L'assignatura de Valencià s'introdueix a COU amb un règim lectiu de tres hores setmanals, que en cap cas no seran compartides amb les hores computades a cap altra assignatura del pla d'estudis d'aquest nivell, sinó que figuraran com a pròpies del Seminari de Valencià, a partir del curs 1986-87.  
2. Els alumnes que hagen cursat durant els tres cursos de què es compon el nivell de BUP l'assignatura de Valencià i que cursen efectivament COU durant el curs escolar 1986-87, hauran de demostrar-ne els coneixements adquirits en les proves d'aptitud d'ingrés de la Universitat, d'acord amb el que legalment s'establesca.  
3. Aquells Instituts de Batxillerat ubicats en els territoris de predomini lingüístic valencià, d'acord amb el títol cinquè de la Llei 4/1983, que decidesquen implantar-hi l'assignatura per primera vegada en el COU durant el curs 1985-86, n'hauran de cursar la sol·licitud al Director General d'Ensenyament Mitjà, abans del 12 de setembre, a través dels respectius Serveis Territorials de la Conselleria.  
Aquesta sol·licitud haurà de contenir l'acord favorable del Consell de Direcció del Centre, una vegada que n'haja estat consultat el Claustre de professors.  
4. Es faculta la Direcció General d'Ensenyament Mitjà per determinar els Instituts de Batxillerat en què s'introdueix l'ensenyament del Valencià a COU, en el curs 1985-86, en relació a les sol·licituds que s'hagen presentat, i d'acord amb les previsions administratives i amb les exigències i necessitats pressupostàries.  
DISPOSICIO TRANSITORIA  
Durant el curs escolar 1985-86, l'assignatura de Valencià formarà part obligatòriament del pla d'estudis de COU en aquells Centres en què ja figurava durant el curs 1984-85.  
DISPOSICIONS FINALS  
1. D'acord amb el que disposa l'article 3.r del Decret 79/1984, de 30 de juliol, i l'article 2 . n de l'Ordre d'1 de setembre del 84, el Conseller de Cultura, Educació i Ciència, amb l'informe del Director General d'Ensenyament Mitjà, resoldrà les sol·licituds d'exempció que puguen presentar-se.  
2. El programa corresponent a l'assignatura de Valencià a COU, d'acord amb la proposta de les Universitats d'Alacant i de València, és el que figura com a Annex a la present Ordre.  
València, 23 de juliol de 1985.  
El Conseller de Cultura, Educació i Ciència,  
CEBRIA CISCAR I CASABAN  
ANNEX  
PROGRAMA DE VALENCIA A COU  
Primera part: Domini, formació i evolució.  
1. Situació, límits y parlants. Varietats diatòniques.  
2. Elements constitutius de la llengua.  
3. La llengua medieval.  
4. La llengua dels sigles XVI al XIX.  
5. El procés de normativització.  
6. Situació sociolingüística actual.  
Segona part: Descripció de la llengua.  
1. La llengua, conjunt de subsistemes.  
2. Lexicologia y semàntica. Les unitats significatives.  
3. Estructura del sintagma y de l'oració.  
4. Estructura y funcions del SN.  
5. Estructura y funcions del SV.  
6. L'oració complexa.  
7. Nivells d'ús del llenguatge.  
8. Perspectiva de la gramàtica de la comunicació.